3. Občinski svet Občine Kamnik podeljuje g. Branku Novaku zlato priznanje Občine Kamnik za njegov hortikulturni, zgodovinski, internetni, okoljski in okoljevarstveni prispevek k razvoju Kamnika in krajevne skupnosti Perovo.

Branko Novak je eden izmed dveh žlahtniteljev maslenic, trajnic iz družine lilijevk, v Sloveniji. V letu 1999 je vzgojil živo oranžnordečo maslenico in jo poimenoval »Kamnik«. Maslenica Kamnik je edina rastlina, ki nosi ime po našem kraju. S tem, ko je Branko Novak vzgojil novo sorto maslenice in jo kot »Kamnik« uradno registriral pri American Hemerocallis Society, je nedvomno pokazal svoj odnos do rodnega mesta. Ime Kamnik je ponesel v domač in tuj oz. svetovni hortikulturni prostor. Njegov dosežek je pomemben prispevek k ugledu in promociji Kamnika, ki bo ostala trajen. Maslenica Kamnik danes že raste v več kamniških in drugih vrtovih po Sloveniji, vrtoljubci jo cenijo, nekateri prek nje spoznajo, drugi tudi obiščejo Kamnik. Več let je imel Branko Novak, gojitelj maslenic in hkrati »oče« več teh cvetlic, največjo zbirko maslenic v Sloveniji. Izdelal je prvo spletišče vrtnih trajnic v Sloveniji, je ustanovni član Slovenskega društva za kulturo vrtov in narodne zbirke rastlin.

Branko Novak zadnjih pet let posebno aktivno sodeluje s svetom KS Perovo in mu pomaga na vseh področjih njegovega delovanja. Najpomembnejše: za KS Perovo je ljubiteljsko izdelal spletno stran, aktivno je sodeloval pri pripravi prve številke glasila Perovski list, z njegovim delom in podporo je svet KS Perovo izpeljal več projektov, pomembnih za krajane KS Perovo (parkirišče in igrišče za starejše otroke na Zikovi ulici, ureditev udrtine pri Steletovi cesti 25, nov most pri Grošanovi kmetiji in ureditev pešpoti ...), aktivna je njegova vloga na področju okoljevarstva. S svojim prostovoljnim udejstvovanjem je pomembno prispeval k vsestranskemu razvoju KS Perovo v zadnjih letih, s svojimi prizadevanji in delom nadaljuje.

Na področju okoljevarstva Branko Novak že od 80-let dalje aktivno deluje v dobrobit celotne občine. Kot najzavzetejši krajan KS Perovo seznanja in opozarja državne in lokalne pristojne službe in krajane na onesnaževanje perovske livarne, opravlja lastne meritve, sodeluje z vodstvom livarne. Že več kot 30 let, zlasti pa v obdobju 1990-1992, je aktivno sodeloval in bil večkrat pobudnik pri zavzemanju za ekološko sanacijo vseh kamniških industrijskih onesnaževalcev. Pomembno je prispeval k reševanju odlagališča odpadkov na Duplici, organizaciji in izvedbi prvega spomladanskega čiščenja obrežja rek Kamniške Bistrice in Nevljice, prvega zbiranja odpadnih baterij. Prizadeval si je za Kamniško-Savinjski regijski park, za ohranjanje planšarske značilnosti Velike planine, vse in vsake boljše plodne zemlje, za bio in ekokmetovanje in za pospešen razvoj kmečkega turizma. Skrbi za zeleno osveščanje ljudi v medijih, sodeluje pri pripravi okoljske zakonodaje. Zaslužen je, da je Kamnik začel in še danes odlaga odpadke na Barju. S svojim sodelovanjem in velikokrat vodenjem okoljskih projektov v občini je znatno prispeval k okoljskemu in okoljevarstvenemu razvoju Kamnika.

Branko Novak je bil prvi predsednik Zelenih Kamnika, od vsega začetka je sodeloval v kamniškem Demosu. V letih 1990-1992 je bil izvoljen za poslanca v Zbor občin Republiške skupščine in bil član KVIAZA, komisije za javne finance, odbora za pravosodje, za promet in za lokalno samoupravo. Aktivno je sodeloval v obdobju osamosvajanja Slovenije, sprejemanju prve slovenske demokratične ustave in državotvorne zakonodaje, nove valute, prizadeval si je, da bi kamniška občina postala mestna občina. Z vsem tem, tudi s prispevkoma: Zeleni v obdobju sodelovanja v kamniškem Demosu (1990–1992) in Poslanec v Zboru občin Republiške skupščine v Zborniku ob 20. letnici koalicije Demos na Kamniškem, je pomembno prispeval k zgodovini Kamnika in Slovenije.
Branko Novak je ljubiteljsko izdelal več spletišč, pomembnih za Kamnik: spletišče vseh kamniških častnih meščanov in občanov, spletišče Sadnikarjeve muzejske zbirke, Budnarjeve muzejske hiše, spletišče slikarjev Iva Kordaša in Marjana Šublja, likovnika Toneta Žnidaršiča ter fotografinje Ive Šubelj Kramar, v splet je prenesel Hiengov Kamnik - portret iz zraka, likovno galerijo Šutna 2003, nizkofrekvenčni hrup, KS Perovo, Društvo Demos na Kamniškem, PGD Nevlje. Z zbiranjem, smiselnim urejanjem, avtorskim ustvarjanjem in prenašanjem za Kamnik pomembne vsebine na splet, s čimer je pričel že leta 1998 in še nadaljuje, je pomembno prispeval k spletnemu razvoju, promociji in ugledu Kamnika. 

